Kyk: ‘Nee meneer, dáái is g’n masker’Adam Jenne wou vlieg met dié rooi stukkie lap oor sy gesig. (Foto: Skermgreep/ Twitter) ŉ Passasier is gedwing om ŉ vliegtuig in Florida, Amerika, te verlaat nadat hy met ŉ rooi deurtrekker op sy gesig, eerder as ŉ behoorlike masker, wou vlieg. Adam Jenne (38) het aan die nuuskanaal NBC2 gesê hy wou wys hoe absurd dit is om passasiers te dwing om ŉ masker op ŉ vliegtuig te dra, terwyl hulle dit kan afhaal wanneer hulle eet of drink. ŉ Video van die voorval, wat deur ŉ ander passasier geneem is, wys hoe die lugvaartpersoneel vir Jenne sê hy sal nie aan boord die vliegtuig mag wees as hy die deurtrekker in plaas van ŉ masker op sy gesig hou nie. Hy het toe reeds gesit. Na redelike geredekawel met die personeel, verlaat hy die vliegtuig voor dit van Fort Lauderdale-lughawe opstyg. Volgens Jenne het hy reeds soortgelyke vlugte met ŉ deurtrekker as masker onderneem en aan lugvaartpersoneel gesê “dis ŉ masker wat sy werk doen”. United Airlines het in ŉ verklaring gesê die kliënt het duidelik nie aan die lugredery se masker-mandaat voldoen nie. “Ons waardeer dit dat ons personeel die saak hanteer het voordat ons opgestyg het en dus enige moontlike ontwrigting tydens die vlug vermy het.”